અમદાવાદ: શહેરના ન્યૂ રાણીપ વિસ્તારમાં રહેતા એક યુવકનું ગઇ કાલે ભરબપોરે કારમાં આવેલા ચાર શખ્સોએ ઘાટલોડિયાના પાવાપુરી પાસેથી અપહરણ કર્યું હતું. અપહરણ કરી ઘાટલોડિયા સન એન્ડ સ્ટેપ ક્લબ પાસેથી કાર પસાર થતી હતી ત્યારે કાર ટ્રાફિકમાં રોકાઇ જતાં યુવકે અપહરણકારને ધક્કો માર્યો હતો જેથી કારનો દરવાજો ખૂલી ગયો હતો અને યુવક તેમજ અપહરણકાર રોડ પર પટકાયા હતા. યુવક બચાવોની બૂમો પાડતાં ત્યાંથી નાસી છૂટવામાં સફળ રહ્યો હતો. આ અંગે પોલીસને જાણ કરાતાં ઘાટલોડિયા પોલીસ ઘટનાસ્થળે દોડી આવી હતી. અપહરણ કરાયેલા યુવકના મિત્રએ લોકોના પૈસા લઇ લીધા છે તે ચૂકવી ન આપતાં યુવકનું અપહરણ કરવામાં આવ્યું હોવાનું પોલીસે જણાવ્યું હતું. ઘાટલોડિયા પોલીસે બે આરોપીની ધરપકડ કરી અન્ય બે આરોપીઓની શોધખોળ હાથ ધરી છે.